b'\n_START_ARTICLE_\nSamanid\xc5\xb3 imperija\n_START_SECTION_\nIstorija\n_START_PARAGRAPH_\nSamanid\xc5\xb3 istorija prasid\xc4\x97jo, kuomet Samanis Choda, kil\xc4\x99s i\xc5\xa1 Balcho, pad\xc4\x97jo arabams numal\xc5\xa1inti antiislami\xc5\xa1k\xc4\x85 sukilim\xc4\x85. D\xc4\x97l to jo keturi an\xc5\xabkai 819 m. i\xc5\xa1 Abasid\xc5\xb3 emyr\xc5\xb3 teis\xc4\x97mis gavo administruoti keturias valdas Transoksianoje. Tai buvo Samarkandas (j\xc4\xaf gavo Nuchas ibn Asadas), Fergana (Achmadas ibn Asadas), \xc5\xa0a\xc5\xa1as (Jachja ibn Asadas) ir Heratas (Iljasas ibn Asadas). Nepaisant to, region\xc4\x85 atskirais laikotarpiais kontroliavo Chorasano emyrai \xe2\x80\x93 Tachiridai, o v\xc4\x97liau \xe2\x80\x93 Safaridai._NEWLINE_874 m. Nucho an\xc5\xabkui Nasrui ibn Achmadui pavyko suvienyti daugum\xc4\x85 Samanid\xc5\xb3 vald\xc5\xb3, pasiskelbiant Mavaranachro emyru. Tuo pat metu jo brolis Izmailis i\xc5\xa1 Safarid\xc5\xb3 atkariavo Buchar\xc4\x85, kurioje vis labiau stipr\xc4\x97jo. Kadangi Safaridai buvo traktuojami kaip Kalifato prie\xc5\xa1ai, Kalifas Al-Mutadidas nusiunt\xc4\x97 lai\xc5\xa1k\xc4\x85 stipr\xc4\x97jan\xc4\x8diam Izmailiui, pra\xc5\xa1ydamas pad\xc4\x97ti kovoje prie\xc5\xa1 Safaridus._NEWLINE_892 m. Izmailis suvienijo visas Samanid\xc5\xb3 valdas Transoksianoje, o 901 m. prie Balcho susikov\xc4\x97 m\xc5\xab\xc5\xa1yje su Safarid\xc5\xb3 valdovu Amr-i Laithu. Pergal\xc4\x97 leido jam nukariuti mil\xc5\xbeini\xc5\xa1kas sritis pietuose \xe2\x80\x93 vis\xc4\x85 Chorasan\xc4\x85 (Safaridams liko tik nedidel\xc4\x97s teritorijos Sistane). Taip jis suk\xc5\xabr\xc4\x97 Samanid\xc5\xb3 imperij\xc4\x85 ir pasiskelb\xc4\x97 Mavaranachro valiu, Ma\xc5\xa1riko ir Chorasano karaliumi. Nepaisant de facto nepriklausomyb\xc4\x97s nuo Kalifato, Izmailis oficialiai pripa\xc5\xbeino jo vald\xc5\xbei\xc4\x85 ir vald\xc4\x97 emyro teis\xc4\x97mis. 902 m. Izmailis pl\xc4\x97t\xc4\x97 Samanid\xc5\xb3 imperij\xc4\x85 dar toliau \xc4\xaf vakarus, u\xc5\xbeimdamas Gorgan\xc4\x85, D\xc5\xbeibal\xc4\xaf, R\xc4\x97j\xc5\xb3 ir Tabaristan\xc4\x85 (nuvert\xc4\x97 Zaididus). Ta\xc4\x8diau \xc5\xa1iuos vald\xc4\x97 tik iki savo mirties, t. y. 907 m._NEWLINE_Valdant Izmailio palikuonims imperija palaipsniui silpo. 977 m. rytin\xc4\x97se provincijos teritorijose \xc4\xafsitvirtino Gaznevidai. Tuo pat metu \xc5\xa1iaur\xc4\x97je grasino tiurkai klajokliai: karlukai ir karachanidai. 999 m. Karachanidai u\xc5\xbe\xc4\x97m\xc4\x97 Buchar\xc4\x85, Samanid\xc5\xb3 sostin\xc4\x99. Taip Samanid\xc5\xb3 imperijos valdas pasidalino Gaznevidai, kuriems atiteko Chorasanas ir Afganistanas ir Karachanidai, kuriems atiteko Transoksiana.\n_START_SECTION_\nKult\xc5\xabra\n_START_PARAGRAPH_\nSamanid\xc5\xb3 dinastija buvo pirmoji, kuri atgaivino pers\xc5\xb3 kult\xc5\xabr\xc4\x85 ir kalb\xc4\x85 po musulmon\xc5\xb3 u\xc5\xbekariavimo. Imperijoje vartojama kalba buvo ryt\xc5\xb3 pers\xc5\xb3 dialektas, laikomas tad\xc5\xbeik\xc5\xb3 kalbos pirmtaku. Tod\xc4\x97l ir imperija kartais laikoma pirm\xc4\x85ja tad\xc5\xbeik\xc5\xb3 valstybe. Nor\xc4\x97dami \xe2\x80\x9e\xc4\xafteisinti\xe2\x80\x9c savo dinastij\xc4\x85, Samanidai pasiskelb\xc4\x97 Sasanid\xc5\xb3 karo vado ir imperatoriaus Bahramo \xc4\x8cobino palikuonimis._NEWLINE_Ankstyvosios samanid\xc5\xb3 sostin\xc4\x97s buvo Samarkandas, \xc5\xa0a\xc5\xa1as ir Heratas, ta\xc4\x8diau nuo Izmailo laik\xc5\xb3 pagrindin\xc4\x97 sostin\xc4\x97 buvo Buchara. Islami\xc5\xa1kojo meno istorijoje ilgalaik\xc4\xaf p\xc4\x97dsak\xc4\x85 paliko Samanid\xc5\xb3 keramika, papuo\xc5\xa1ta eleganti\xc5\xa1ka ir ritminga kaligrafija.'